ดาวโจนส์ปิดร่วง208.96จุด
ดาวโจนส์ปิดร่วง 208.96ที่ระดับ 15,115.57จุด วิตกตลาดปรับฐาน นักลงทุนเทขายจับตาตัวเลขการจ้างงาน
1 มิ.ย. 2556

ดาวโจนส์ปิดร่วง 208.96ที่ระดับ 15,115.57จุด วิตกตลาดปรับฐาน นักลงทุนเทขายจับตาตัวเลขการจ้างงาน ดาวโจนส์ร่วง 208.96 จุด หรือ 1.36% ปิดที่ 15,115.57 จุด ดัชนี S&amp;P 500 รูดลง 23.67 จุด หรือ 1.43% ปิดที่ 1,630.74 จุด และดัชนี Nasdaq อ่อนแรงลง 35.39 จุด หรือ 1.01% ปิดที่ 3,455.91 จุด ตลาดหุ้นนิวยอร์กเปิดปรับตัวลงจากการใช้จ่ายของผู้บริโภคที่อ่อนแรงลง โดยกระทรวงพาณิชย์เปิดเผยว่าการใช้จ่ายส่วนบุคคลปรับตัวลง 0.2% ในเดือนเม.ย.ซึ่งแสดงให้เห็นว่าการใช้จ่ายที่ลดลงในเดือนดังกล่าวจะส่งผลกระทบต่อผลิตภัณฑ์มวลรวมภายในประเทศ (จีดีพี) ของสหรัฐในช่วงไตรมาส 2 ปีนี้ เนื่องจากการใช้จ่ายคิดเป็นสัดส่วนราว 70% ของกิจกรรมทางเศรษฐกิจสหรัฐ แต่ตลาดได้รับแรงหนุนหลังจากมีการรายงานว่าดัชนีความเชื่อมั่นผู้บริโภคช่วงท้ายเดือนพ.ค.จากรอยเตอร์/มหาวิทยาลัยมิชิแกนดีดตัวขึ้นแตะระดับ 84.5 ซึ่งถือเป็นสถิติที่แข็งแกร่งที่สุดในรอบ 6 ปี จากระดับเดือนเม.ย.ที่ 76.4          ส่วนสถาบันจัดการด้านอุปทานของสหรัฐ (ISM) เปิดเผยว่ากิจกรรมทางธุรกิจในเขตมิดเวสต์พุ่งปตะ 58.7 ในเดือนพ.ค. ซึ่งเป็นระดับสูงสุดนับแต่เดือนมี.ค.2555 และสูงกว่าคาดการณ์ของตลาดอย่างมาก          อย่างไรก็ตาม ตลาดเริ่มร่วงลงอีกครั้งในช่วงบ่ายและติดลบมากขึ้นในช่วงปิดตลาด เพราะนักลงทุนเลือกที่จะเทขาย ท่ามกลางความวิตกที่ว่าตลาดจะมีการปรับฐานต่อไป เนื่องจากเดือนมิ.ย.มักจะเป็นหนึ่งในเดือนที่ราคาหุ้นโดยเฉลี่ยปรับตัวย่ำแย่ที่สุด          นอกจากนี้ นักลงทุนยังจับตาดูตัวเลขจ้างงานนอกภาคเกษตรเดือนพ.ค.จากกระทรวงแรงงานสหรัฐที่จะมีการเปิดเผยในสัปดาห์นี้ หลังจากที่อัตราว่างงานลดลงแตะ 7.5% ในเดือนเม.ย. จาก 7.6% ในเดือนมี.ค.